
                  1.Gurahonțul în trecerea veacurilor

           Pe drumul național DN 79A, între Vârfurile și Ineu, se află mirifica comună Gurahonț, fostă reședință de raion, formată din localitățile: Bonțești, Mustești, Honțișor, Pescari, Feniș, Iosaș, Valea Mare, Dulcele și Zimbru.Localitatea Gurahonț a fost atestată documentar pentru prima dată în anul 1386, fiind întemeiată din străvechiul sat Trihonți ( trei hoanțe=dealuri în formă de mușuroaie), existent cu 300-400 de ani în urmă, la vreo 10 km pe Valea Honțului în sus, spre răsărit, ascuns în inima codrului de nepătruns. În jurul anului 1700, o parte din case au fost mutate în satul Honțișor, iar altă parte, acelor mai înstăriți, au fost mutate pe podișul de sub dealul Copăcel, numit Glemeie. La începutul veacului al XVIII-lea, un mare nobil vienez venit aici, pe nume Reinhold, a mutat din nou satul de pe Glemeie și de prin Bruniște aici unde se află în zilele noastre, în această poziție ordonată și croită chiar de el. Fiind un mare filantrop, moșierul austriac ajută oamenii săraci, donează trei terenuri pentru construirea unei biserici, a unei case parohiale și a unei școli. Se spune că fiul lui Reinhold a fost căpitan în armata ungară – Remekhazi - fiind înmormântat în cimitirul satului. 

               Cercetările istorice ne arată că pe raza localității Gurahonț a existat viață omenească încă din cele mai vechi timpuri. Astfel, săpăturile arheologice efectuate în cartierul Iosășel, pe Valea Cremenoasei, ne-au dezvăluit urmele vieții omenești încă din perioada paleoliticului timpuriu. Urmele găsite aici provin încă de la începutul paleoliticului superior, având o vârstă de circa 80000 de ani. 

               Alte date arheologice confirmă existența așezărilor încă de pe vremea dacilor prin obiecte de argint. Zona Gurahonțului n-a ajuns însă sub stăpânire romană, astfel că prezența dacilor liberi poate fi confirmată până în sec. al V-lea. În urma conviețuirii triburilor dace și a populației romanizate de pe teritoriul Daciei Romane s-a cristalizat și aici o populație românească, care în sec. al IX-lea s-a încadrat în cnezate și voievodate ce se formează în teritoriul Țării Zarandului, ajungând treptat sub stăpânire maghiară, în comitatul Zarand menționat în documente din sec. al XIV-lea.

              Dacă urmărim prezența localității Gurahonț în documentele scrise, primul act îl vom găsi în 1441, când Honț-ul este numit ca sat aparținător domeniilor Șiriei. În 1464 el apare în posesia familiei Bathory. După căderea Ungariei medievale se înființează principatul Transilvaniei, căruia îi aparținea și Gurahonț-ul. În 1552, după căderea Timișoarei, turcii înaintează și în direcția Crișului Alb, punând stăpânire asupra cetăților Șiria și Dezna. Drept urmare, Gurahonț-ul intră sub dominație otomană, satele fiind dăruite unor spahii, iar aceste locuri, în 1574, sunt menționate în proprietatea spahiului Baiazid.

                Această parte însă, era o zonă de graniță cu Ardealul și, deseori, se întâmpla ca nobilii din Ardeal să atace și să jefuiască aceste părți, percepând și ei biruri de la țărani.

               Strălucita victorie a lui Mihai Viteazul la Călugăreni a influențat și situația de aici, astfel că trupele ardelene pornesc ofensiva și în această direcție. La 24 octombrie întregul teritoriu din zona Gurahonț a fost eliberat și trecut din nou sub stăpânirea Principatului Transilvaniei. După asasinarea lui Mihai Viteazul la Câmpia Turzii, aceste teritorii sunt prădate de mercenarii lui Basta, până când stăpânirea principilor ardeleni va fi restabilită, Gurahonț-ul fiind pomenit în documente doar din 1662, ca urmare a cuceririi de către turci a cetății Ineu și înaintarea lor în valea Crișului Alb, zona fiind din nou ocupată de ei.

                A doua dominație otomană însă, nu va dura mult, deoarece, după ofensiva turcească împotriva Vienei, trupele austriece vor începe lupta pentru recuperarea și a acestor teritorii.

                În cursul acestor lupte în valea Crișului Alb, inclusiv Gurahonț-ul va ajunge sub stăpânirea habsburgilor.

                Aceste schimbări, formal, au însemnat introducerea autorității nobiliare și asupra Gurahonț-ului. Astfel, în 1697, va face parte din domeniul Hălmagiu-lui, iar curând va aparține fiscului, până în  1820, când îl cumpără acel nobil vienez.

                 În preajma anului 1848 se remarcă creșterea luptei pentru eliberare națională, dându-se luptă intensă împotriva tendințelor de maghiarizare și împotriva administrației maghiare, susținută de preoții și învățătorii români de la Preparandia din Arad.

                 Veștile despre evenimentele din Ungaria au pătruns și la Gurahonț, în special știrile privind desființarea iobăgiei, limitată la iobagii cu sesie, ce a nemulțumit pe cei din zona Gurahonț, ce au fost expropriați și au pornit lupta împotriva stăpânilor pentru recuperarea pădurilor, pășunilor. Țăranii, peste tot, și la Gurahonț, refuză să se înroleze în gărzile naționale conduse de ofițerii unguri. Se observă ostilitatea clară față de forțarea înrolărilor. În primăvara și vara anului 1848 aceste stări de lucru au dus la ciocniri armate, până în toamna anului 1848, când se ridică întreaga zonă din valea Crișului Alb, inclusiv Gurahonț-ul. Se caută legături concrete cu conducătorii români din Munții Apuseni. Evenimentele de la blaj au avut o influență puternică asupra țărănimii din Gurahonț. În 1848 toată țărănimea din această zonă se ridică la luptă în frunte cu primarii, dezarmând autoritățile maghiare, ce pierd controlul asupra acestei zone, trimițând delegați pentru a lua contact cu frații lor din Munții Apuseni.

                                 2. IOAN BUTEANU-Martiriul Gurahonț-ului

                      Din 10 mai 1849, legat de un tun, Ioan Buteanu a fost transportat la Brad de armata maghiară în retragere. Ajuns aici, Buteanu a fost predat în paza comisarului gubernial Kovacs Agoston. Arestarea lui Buteanu era un act abuziv al lui Hatvani, o încălcare a cuvântului solemn dat în numele națiunii maghiare.

                         Vasile Moldovan spune în memoriile sale că în noaptea când Hatvani a intrat în Abrud și Buteanu a aflat că-i prins ca leul în cușcă, „el sosi acasă la ora 11,30, însă, fără a zice un cuvânt, se trânti pe pat, se răzimă cu spatele de părete, își așeză mâinile pe palme, între genunchi și, lungă vreme, nu am putut scoate nici un cuvânt din gura sa”. Își va fi recapitulat, sub tâmplele ce-i zvâcneau furtunos, viața scurtă, cu o copilărie înstrăinată, cu anii învăpăiați ai tinereții în care și-a regăsit neamul și cu zorii unei bărbății viguroase care i-a dat rolurile cele mai importante în vijeliosul elan al revoluției. Nu sentimente de „consternațiune” îi vor fi năpădit sufletul, cum crede amicul său, ci, expus în toiul atâtor lupte pline de riscuri și fără a disprețui primejdia, caracterul oțelit al lui Buteanu va fi izbutit să alunge din inima sa tânără fantoma morții. Zarandul era doar, după expresia  sa, un cimitir pustiu, semănat la fiece pas cu mormintele eroilor pe care prefectul i-a văzut căzând din șirurile crișenilor și moților săi.

                        După două atacuri asupra moților, ambele respinse de aceștia, Hatvani intră în Brad noaptea la orele 11, „ca un nemernic”, iar în dimineața următoare, cuprins de groază, dă ordin de retragere spre Hălmagiu, luând și pe Buteanu cu ei.

                           „Măreața luptă pe viață și pe moarte”, cum o botezase Hatvani, devenise o debandadă și o zvârcolire neputincioasă a dușmanilor, dar nici cuvântul dat de Kussuth în numele națiunii maghiare, nici caracterul dezonorant al faptei nu puteau opri furia comandantului bătut. În dimineața zilei de 23 mai, Hatvani dete, în Iosășel, poruncă soldaților săi să-l spânzure pe Buteanu.

                           Ultimele cuvinte pe care le-a rostit prefectul Zarandului au fost:

                           „Mor liniștit, deoarece văd îndeajuns răzbunată moartea mea prin cele două înfrângeri ale ungurilor la Abrud”.

                           Rakoczy, un ofițer ungur, povestea că înșiși ofițerii unguri au osândit mișelia camaradului lor și, în dimineața zilei de 23 mai, au stat ascunși într-o cârciumă apropiată pentru a nu fi martori ai infamiei. Hatvani i-a poruncit lui Buteanu să se spânzure singur de un salcâm. Acesta a protestat în limba maghiară:

                           „Am salvconduct, garantat cu onoarea națiunii. Vreau să vorbesc cu Kossuth, fiindcă sunt speranțe temeinice în privința păcii. Dacă e să mor, nu mă tem de moarte, căci am stat zi de zi în fața ei. De altfel tovarășii mei ști să-mi răzbune moartea silnică”.

                            Nervos, Hatvani i-a zis:

                           „Nu bolborosi ca un popă, spânzură-te!”

                            Se spune că Buteanu și-ar fi scos șerparul în care avea câteva sute de galbeni și l-a aruncat la picioarele lui Hatvani, zicând:

                           „Luați, tâlharilor, pentru asta vă luptați voi, nu pentru libertate!”

                           Un țăran român, Ioan Coste din Iosaș, a fost autorizat să înmormânteze pe tribunul erou la marginea șoselei, nu departe de Crișul Alb. În aceeași zi, cam tot în același loc, comandantul ungur a mai spânzurat câțiva români: pe preoții Groza Simion din Gurahonț, Pavel Fărcaș din Pleșcuța, Dionisie Grozav din Aciuța și pe primarii Buda Ioan din Iosășel, Iancu din Feniș, Vrenti din Dulcele și cel din Zeldiș și trei țărani cu țundre negre. Mormintele lor au fost săpate la numai câțiva pași de groapa lui Buteanu.

                            În condițiile în care din 1868 a fost reintrodusă administrația maghiară în administrația locală se dezvoltă în părțile Gurahonț-ului un cult deosebit față de eroii de la 1848-1849. Mormântul lui Ioan Buteanu este acoperit mereu cu flori. În anul 1869 are loc ceremonia fastuoasă a reînhumării osemintelor lui Buteanu. Cu această ocazie veni personal la Gurahonț, Avram Iancu, fiind primit cu mare bucurie și căldură de către popor. La întrebările indiscrete ce i se pun izbucnește neașteptat împotriva prietenului care a căzut victimă încrederii prea mari în făgăduințele ungurilor.

                                   3. Gorunul-evocat în memoria locală

                          După douăzeci de ani de la moartea marelui tribun, apele Crișului Alb au spălat pământul unde se afla mormântul eroului, deoarece acesta a fost săpat chiar pe malul râului și, astfel, era necesar să i se găsească alt loc. S-a luat hotărârea să fie mutat în cimitirul localității, nu departe de locul anterior. Avocatul Dionisie Pășcuțiu a luat inițiativa pentru ridicarea unei cruci de piatră la mormântul acestui martir.

                             În ziua de 20 septembrie 1869 toată preoțimea, intelectualii și țăranii din satele din Zarand au participat la deschiderea mormântului și dezgroparea osemintelor, care au fost așezate într-un sicriu nou, purtat pe brațe cu mare cinste până în cimitirul satului, unde un sobor preoțesc a oficiat slujba de prohodire, apoi s-au ținut cuvântări evocându-se marile merite ale acestui erou.

                              Însuși Craiul Munților a participat cu ochii înlăcrimați de durere, dispărând la sfârșitul slujbei din marea mulțime fără ca cineva să-l fi observat. Cu această ocazie, la căpătâiul defunctului, a fost așezată o cruce masivă de piatră, cu inscripția:

                              „Ici sunt osemintele fericitului Ionu Buteanu, unul dintre martirii națiunei române ucisu perfidamente în 1849, ziua 23 lunei maiu”, mutată la a doua reînhumare în Panteonul de la Țebea.

                                 Despre locul mormântului din cimitirul satului ne povestește părintele Dorel Crăciun Moț, preot iconom stavrofor al parohiei Gurahonț, care susține că în mijlocul cimitirului erau doi goruni, iar locul mormântului a fost ales de însuși Avram Iancu exact între cei doi copaci. Ulterior, unul a fost tăiat, din cauza faptului că din ramurile sale cădea o anume substanță care păta monumentele funerare aflate în jur.                                                  

                                 Domnul învățător Marcel Caraban, fiu al satului, născut și crescut pe aceste meleaguri, deține câteva informații de la un bătrân al satului, din păcate decedat în urmă cu câțiva ani – domnul Oarcea: 

                                 „Știu că acest copac falnic este o specie rară de gorun, în țară găsindu-se doar câteva exemplare. Mi s-a adus la cunoștință că ar avea o vechime de minim 180 de ani și faptul că la umbra lui au fost înhumate rămășițele pământești ale tribunului Ioan Buteanu”.

                                 Importanța acestui loc sfânt și încărcat de istorie este foarte mare, datorită celor relatate mai sus, fiind recomandabil și binevenit a se desfășura diferite activități instructiv-educative pe teme de istorie sub gorunul lui Ioan Buteanu.

                                               4. Troița de la Iosășel

                             După aproximativ 80 de ani de la desfășurarea revoluției de autoapărare a românilor din Transilvania conduși de Avram Iancu, Despărțământul Astrei din Brad a hotărât să se ridice troițe în toate locurile unde s-au petrecut fapte istorice „demne de a fi eternizate”, stabilindu-se zece locuri pentru cele zece troițe comandate la Școala de Arte și Meserii din Zlatna.

                              Una dintre aceste troițe a fost desemnată să fie așezată aproape de locul unde a fost  spânzurat Ioan Buteanu, împreună cu mai mulți preoți, primari și fruntași români din satele învecinate, precum și trei țărani cu țundre negre din jurul Hălmagiului.

                             Cheltuielile bănești au fost acoperite din colecta făcută în rândul intelectualilor și țăranilor din gurahonț, de unde s-au adunat 670 lei, iar colecta învățătorului director Petre Ugliș a însumat 10.300 lei (5.000 lei fiind donație personală). 

                             Lucrările de construire a amplasamentului pe care s-a ridicat troița au fost realizate de maistrul zidar, țăran din Bonțești, Virgil Frențiu. Împrejurul troiței a fixat opt stâlpi de beton, legați între ei printr-un lanț gros care cântărea 300 kg, cumpărat de învățătorul Petre Ugliș.

                             Dezvelirea troiței s-a făcut în duminica din 25 noiembrie 1934, într-o înflăcărată și înălțătoare manifestare națională, demnă de jertfele marilor eroi ai neamului, când, trenuri încărcate cu oaspeți distinși soseau din toată țara, purtând steaguri tricolore, sub razele pline de lumină și căldură ale soarelui de toamnă. Din București a participat Gheorghe Lungulescu, secretar general al Ligii Revizioniste, unul dintre cei mai elocvenți oratori ai țării, de la Cluj a sosit cu automobilul prof. univ. dr. Silviu Dragomir, unul din cei mai buni cunoscători ai trecutului istoric al Zarandului nostru. Din Arad a sosit un grup de intelectuali și țărani fruntași, din Brad au venit elevii și profesorii Liceului „Avram Iancu”, directorul Societății Aurifere Mica, preoții și învățătorii din cele peste treizeci de sate din jurul Gurahonț-ului, cu elevii și cu mulțimea celor peste zece mii de țărani în haine de sărbătoare.

                             Preotul din Gurahonț, Virgil Bulz, a ținut o scurtă slujbă în biserică, după care mulțimea adunată s-a îndreptat spre troiță pe „Marșul lui Iancu”, interpretat de Fanfara țărănească din comuna Almaș. Douăzeci de preoți în frunte cu episcopul Aradului săvârșesc slujba de sfințire a troiței, în timp ce de pe dealul Cremănoasei, din inițiativa pietrarului artificier Nicolae Crainic, izbucnesc puternice detunături la momente potrivite, ca pe timpul legendarelor tunuri ale lui Avram Iancu. În momentul dezvelirii crucii un formidabil tunet a răscolit văzduhul din tăcerea lui, urmat de detunături ritmice. 

                             Festivitatea se încheie cu o serie de cuvântări din partea autorităților, în care oratorii slăvesc eroismul înaintașilor, eroi fără număr ai unui neam mare și viteaz, neamul nostru românesc, din țara lui Avram Iancu și nu numai. Aceste fapte evocate în acest loc trebuie dezvăluite fiecărei generații de elevi, adunându-ne împreună cu ei lângă Troița lui Buteanu, unde să le dezvăluim neîntrecutele fapte de vitejie dovedite de fiii Zarandului în luptele lor pentru libertate națională.

                                           5. Concluzii

                             Pe raza comunei Gurahonț sunt o serie de obiective turistice, atât geografice, dar mai ales istorice. Troița și Gorunul lui Buteanu ar putea fi declarate monumente istorice, marcate cu indicatoare și înscrise în trasee turistice de pe valea Crișului Alb. 
